
Reziliens-e, ami versenyképes? – A versenyképesség és reziliencia kapcsolata a hazai városhálózatban

A piacgazdaság térnyerésével egyre nagyobb figyelem irányul a regionális versenyképesség vizsgálatára a regionális tudományok kutatóinak körében. Ezzel párhuzamosan a 21. század gazdasági kihívásai (2008-as pénzügyi válság, Covid-19, ukrán-orosz háború nyomán kialakult pénzügyi-energia és élelmiszerválság) rávilágítottak a válságállóság, azaz a reziliencia tanulmányozásának fontosságára is.
Kutatásom célja a reziliencia és a versenyképesség közötti kapcsolat feltárása a hazai városhálózatban. Ezenfelül célom volt a regionális versenyképesség és reziliencia mérési lehetőségeinek bemutatása, továbbá az ezen tulajdonságokat befolyásoló tényezők azonosítása. A vonatkozó szakirodalom alapján egy számos szocioökonómiai indikátort tartalmazó változórendszert alakítottam ki az Országos Területfejlesztési és Területrendezési Információs Rendszer adatai alapján, amely az empirikus elemzésem alapjául szolgált.
A városok rezilienciájának és versenyképességének mérését többváltozós statisztikai módszerek alkalmazásával végeztem el. Főkomponens-elemzés és regressziószámítás segítségével egy versenyképességi indexet becsültem a magyar városokra, amely azok versenyképességét mutatja a 2004 és 2008 közötti időszakban. ARIMAX idősormodellekkel előre jeleztem a magyar városok gazdasági teljesítményét a 2009–2014-es időszakra. A becsült és a valós értékek különbsége alapján számszerűsítettem a magyar városok rezilienciáját.
A becsült versenyképességi és reziliencia mutatók korrelálatlansága arra enged következtetni, hogy a vizsgált tulajdonságok függetlenek egymástól. Az eredmények és a szakirodalom alapján a magyar városokat négy különböző várostípusba lehet sorolni versenyképességük és rezilienciájuk függvényében. A kialakított csoportok vizsgálata alapján mélyebb megértést nyerhetünk arról, hogy az egyes városok versenyképessége mennyire fenntartható hosszútávon, ellenálló-e a gazdasági válságokkal szemben. A várostípusok térbeli eloszlása alapján megállapítható, hogy a magyar gazdaság területileg erősen polarizált, és az egyes országrészek eltérő gazdasági szerkezettel rendelkeznek. Az eredmények felhívják a döntéshozók figyelmét arra, hogy a gazdasági tervezés során kizárólag a versenyképességre fókuszálni félrevezető lehet, mivel az önmagában nem garantálja az ellenállóképességet a gazdasági válságokkal szemben.



